**Käkisalmen lento-onnettomuus** tapahtui Karjalan kannaksella Käkisalmen lähellä 26. elokuuta 1937, kun kaksi Suomen ilmavoimien Fokker C.V-konetta törmäsivät toisiinsa Laatokan yläpuolella suorittaessaan harjoitusammuntaa. Koneet syöksyivät 700 metrin korkeudelta veteen tuhoutuen ja upoten. Yhden lentäjän onnistui hypätä toisesta koneesta laskuvarjolla ja laskeutua onnistuneesti veteen, mutta hän hukkui ennen kuin pelastajat ehtivät paikalle. Onnettomuudessa kuoli neljä sotilaslentäjää.

Lentoasema 5:n Fokker-koneet FO-67 ja FO-73 olivat tulleet ilma-ampumaharjoituksiin Laatokalle Suur-Merijoelta. Koneet nousivat ilmaan kello 13.15:n aikaan Käkisalmen Hiekkalan lentokentältä. Toinen koneista FO-73 hinasi perässään pitkän vaijerin päässä ollutta maalipussia ns. hihaa johon toinen kone suoritti maaliinammuntoja. Koneet saapuivat kello 13.35 Laatokkaan Käkisalmen pohjoispuolella laskevan Pärnänjoen suun edustalla olevan Ruotsaaren pohjoiskärjen länsipuolelle noin 400 metrin päähän saaresta lentäen 700-800 metrin korkeudessa. Tällöin ampujakone FO-67 yritti kaartaa vastaan tulleen maalinhinauskoneen pyrstön taitse, mutta törmäsi joko hinauskoneen pyrstöön tai hinausvaijeriin jolloin koneet syöksyivät veteen. Ampujakone hajosi osittain jo ilmassa ja syöksyi suoraan veteen, maalia hinannut kone taas pysyi jonkin aikaa ilmassa, mutta putosi sitten syöksykierteessä alas. Kone oli jonkin aikaa veden pinnalla, mutta upposi ennen kuin lähistöllä olleet Laatokan kalastajat ehtivät paikalle. Tästä koneesta pelastui yksi mies, ohjaaja Tarmo Turpeinen, laskuvarjolla laskeutuen veteen noin 700-800 metrin päähän onnettomuuspaikasta. Hän upposi kuitenkin veden alle laskuvarjoineen ennen kuin pelastaja ehti soutuveneellä paikalle. FO-73:n hylky löytyi samana iltana ja se saatiin hinattua Ruotsaaren rantaan. Hylyssä ei ollut lentäjien ruumiita. FO-67:n hylky löytyi lauantaina 28. elokuuta, mutta lentäjien ruumiita ei etsinnöissä onnistuttu löytämään. 

Onnettomuuden uhrien ruumiinsiunaus tapahtui 7. syyskuuta 1938 Laatokan Ruotsaaressa. Samalla paljastettiin saaren korkeimmalla kalliolla sijainnut lentäjien muistomerkki. 

Onnettomuudessa saivat surmansa maalinhinauskoneen FO-73 ohjaaja kersantti Tarmo Turpeinen ja tähystäjä, aseteknikko Yrjö Edmund Teilo sekä ampujakoneen FO-67:n ohjaaja luutnantti William Alfred Raja-Halli ja tähystäjä-ampuja vänrikki Aimo Eranko.

Lähteet
-------

1. 1 2 3  Neljän lentäjän kaamea kuolonsyöksy Laatokan syövereihin, Käkisalmen Sanomat, 28.08.1937 nro 94, s. 1, Kansalliskirjaston digitaaliset aineistot
2. ↑  Laatokan lentovaurion syistä ei päästä täysin selville. Molemmat koneet löydetty, Laatokka, 31.08.1937 nro 98, s. 1, Kansalliskirjaston digitaaliset aineistot
3. ↑  Laatokka kätkee yhä lentäjien ruumiit syvyyksiinsä, Käkisalmen Sanomat 31.08.1937, nro 95, s. 1, Kansalliskirjaston digitaaliset aineistot
4. ↑  Ruotsaaren lento-onnettomuuden uhrit siunattiin eilen Laatokan lepoon vaikuttavassa ja koruttomassa surujuhlassa, Käkisalmen Sanomat, 08.09.1938, nro 101, s. 3, Kansalliskirjaston digitaaliset aineistot
5. ↑  Lento-onnettomuuden muistomerkki Ruotsaari Käkisalmi, Suomen Sotahistoriallinen seura ry, Sotahistorialliset kohteet